Ecografia (ultrasonografia) este realizată la nou-născuți și la bebeluși ca tehnică de imagistică pentru evaluarea displaziei/ dislocării sau a dezvoltării insuficiente a șoldului. Ecografia de șold la nou-născuți este recomandată atunci când se suspicionează displazia congenitală de șold, o diformitate ce poate apărea înainte, în timpul sau în primele luni după naștere. Este o metodă sigură, non-invazivă, nedureroasă și ușor de realizat, ce permite evaluarea defectelor de dezvoltare a articulației șoldului. Șoldurile bebelușului vor fi investigate în primele 72 de ore de la naștere, ca parte a screeningului neonatal, și încă o dată la 6-8 săptămâni de viață. Vă recomandăm screeningul timpuriu al copiilor deoarece diagnosticul și tratamentul precoce duc la recuperare completă, fără sechele pe viitor, fără necesitatea unei intervenții chirurgicale.